### Resume

Forslag til grønt visionstillæg til mobilitetsplan fremlægges til godkendelse. Efter politisk behandling sendes tillægget i otte ugers offentlig høring inden endelig godkendelse. Det grønne visionstillæg beskriver de bærende elementer, der skal til for at dreje mobiliteten i Vejle Kommune i en grønnere retning, understøtte fremtidens fremkommelighed og et sundt liv. Visionstillægget er udarbejdet på baggrund af et kommissorium godkendt af byrådet i april 2022. For at understøtte byrådets vision om, at vi er fælles om fremtiden, forelægges visionstillægget relevante fagudvalg i løbet af høringsperioden.

### Sagsfremstilling

Baggrund

Som følge af kommunens klimaplan blev det besluttet i Teknisk Udvalg, at der skulle udarbejdes et grønt tillæg til den gældende mobilitetsplan. Kommissoriet for arbejdet inklusiv 10 dogmer for fremtidens grønne mobilitet blev godkendt af [adresse] i april 2022. Teknisk Udvalg var i august 2022 på cykeltur rundt i Vejle, og har siden løbende drøftet indholdet i det grønne visionstillæg til mobilitetsplan. Det grønne visionstillæg skal understøtte [adresse] klimaambition om 70 % CO2e-reduktion i 2030 (i forhold til udledningen i 1990). I dag udgør transportområdet 27% af CO2 udledningen i kommunen. Det er i høj grad privatbilisme, der er kilden til CO2-udledning.

70 % af transportens udledning svarer til at skulle reducere 178.000 tons CO2 om året. Dette betyder, at der skal ske en drastisk ændring i den måde vejlenserne transporterer sig på. Der skal køres meget mindre i fossilbiler, og andelen af kollektiv transport, samkørsel, cykling og gang skal øges betydeligt. Ifølge den seneste IPCC-rapport fra marts 2023 er elektrificering af bilflåden, offentlig transport og cykling blandt de mest omkostningseffektive måder til at reducere vores CO2-udslip.

Der har i de løbende drøftelser i Teknisk Udvalg været udtrykt ønske om, at planen har et helhedsorienteret perspektiv. Tillægget skal understøtte byrådets vision om, at hård vækst går hånd i hånd med vækst i livskvalitet. Det skal også understøtte en midtbyvision om en attraktiv midtby i Vejle. Det vil sige, at når Vejle er en kommune i vækst, så er det grønne tillæg nødt til at udstikke en vej til at sikre fremtidens fremkommelighed. Ligesom det skal understøtte udvikling i sundhed og trivsel. Tillægget skal derfor handle om mere end konkrete anlægsprojekter, men lige så meget om at skabe rammerne for den udvikling, som Byrådet har ønsket.

De bærende elementer

Fem bærende elementer danner rammen for det grønne tillæg til mobilitetsplanen:

1. En fredeliggørelse af Vejle by inden for vejfirkanten
2. Et veludbygget net af cykelruter i høj kvalitet
3. Et fleksibelt og målrettet tilbud om kollektiv trafik
4. En ambitiøs cykelindsats fra børnehave til ungdomsuddannelse
5. En fokuseret indsats for grøn mobilitet i planlægning, anlæg og drift

Fredeliggørelse af Vejle by inden for vejfirkanten drejer sig om at reducere mængden af gennemkørende trafik for at give bedre forhold for byliv, gående, cyklende og handlende. I det grønne visionstillæg indføres begrebet trafikøer. Trafikøer skal forstås på den måde, at Vejle midtby inden for vejfirkanten deles op i fire trafikmæssigt adskilte ”øer”. Skal man fra det ene byområde til det andet i bil, skal man ud på vejfirkanten. Der bliver fri passage imellem de fire øer til fods, på cykel og for kollektiv trafik – men ingen gennemkørsel i bil. Trafikøerne vil skabe omvejskørsel for bilister, men over tid vil flere benytte cykling og gang, fordi det er hurtigere, og man vil derved opnå en CO2 effekt.

Udover at arbejde med udvikling af trafikøer, skal der som følge af det grønne visionstillæg arbejdes med at sikre krydsning af vejfirkanten for bløde trafikanter. Særligt de nordlige kryds skal gennemgås langs [adresse] og [adresse]. Varelevering til butikker i midtbyen skal ske med mindre og VE-drevne køretøjer, og der skal igangsættes en indsats i samarbejde med byens handelsliv om dette.

Mål for 2030:

1. Der er etableret fire trafikøer inden for vejfirkanten
2. Det er sikkert at krydse vejfirkanten til fods og på cykel
3. Varelevering inden for vejfirkanten sker med mindre, VE-drevne køretøjer.

Sammenhængende cykelforbindelser skal etableres i hele kommunen for at alle kan benytte cyklen og elcyklen som transportmiddel året rundt. Vi prioriterer ca. 80 km supercykelruter mellem [adresse] og byerne Børkop, [adresse], Egtved, Bredsten, Jelling og [adresse]. Ud over supercykelruterne udpeges et net af hovedruter med lidt lavere serviceniveau. Sammen med vores nabokommuner prioriterer vi gode ruter på tværs af kommunegrænserne til de pendlere, der vil tage turen på cykel. Supercykelstiruter kan kræve mere fejning og snerydning end i dag. Indretning af supercykelruter vil på nogle strækninger kræve ændret skiltning, hastighedsbegrænsninger og opstrengninger.

Målsætninger for 2030:

1. Der er etableret supercykelruter mellem [adresse] og udvalgte centerbyer i kommunen.
2. Der er etableret hovedcykelruter til hovedbyerne i nabokommunerne.
3. Der er etableret hovedcykelruter mellem de mindre byer i kommunen.

Et effektivt, fleksibelt og målrettet tilbud om kollektiv trafik er i gang med at blive udviklet. Fokus er på transformation fra busdrift og flextrafik til at være en bred vifte af offentlige og private løsninger. Sideløbende med vedtagelse af grønt visionstillæg til mobilitetsplan arbejdes med gentænkning af den kollektive trafik. Der skal laves konkrete indsatser for at fremme samkørsel, delebiler og delecykler og på den måde gøre det lettere at leve uden behov for egen bil.

Med dette tillæg udpeges en række knudepunkter som ligger fordelagtigt for pendlere og som understøtter de transportkorridorer, der findes i dag.

Målsætninger for 2030:

1. Der er etableret 50 p-pladser til delebiler i Vejle midtby samt centerbyer.
2. Der er etableret 25 knudepunkter til skift mellem bil, bus, samkørsel, cykel.
3. Der kører 100 delecykler i Vejle midtby og centerbyer.

En ambitiøs cykelindsats fra børnehave til ungdomsuddannelse er et centralt greb i fremtidens grønne mobilitet, fordi børn og unges transportvaner grundlægges tidligt. I samarbejde med Børn & Familieudvalget samt Sundheds- & Forebyggelsesudvalget igangsættes en række handlinger for indsatser for børn og unge.

Målsætninger for 2030:

1. Alle børn kan cykle, når de starter i skole.
2. Mindst 90% af alle børn transporterer sig selv i skole i Vejle og centerbyerne.
3. Mindst 50% af elever cykler til ungdomsuddannelse.

En fokuseret indsats for grøn mobilitet i planlægning, anlæg og drift er et centralt element i tilpasningen af samfundet til grøn mobilitet, inden vi bygger nye byer, og når vi drifter dem vi har.

I planlægningen skal vi sikre, at der er mulighed for at leve det gode liv og skabe rammerne for at man kan bevæge sig grønt og sundt. Det gør vi ved at planlægge for bysamfund med blandede funktioner, hvor der er nærhed til dagligdagens gøremål, og at ny byudvikling understøtter centrale mødesteder og forbindelser hertil. Vi skal prioritere nye arealer til byudvikling ved kommunens vækstakser.

Vi tilpasser bilparkering til de lokale muligheder og udfordringer. Parkeringspladser skal ikke bare være der, man sætter sin bil – men bidrage til fx grønne byrum, muligheder for byliv, leg og ophold, håndtering af regnvand, energiproduktion mv. Parkering til grønne mobilitetsformer prioriteres først, og antallet af parkeringspladser og taksterne for parkering justeres.

Når vi etablerer nye anlæg, skal de grønne trafikanter have de bedste betingelser – og der skal være plads til ladcykler og elcykler. Nyanlæg og trafiksikkerhedsprojekter der fremmer grøn mobilitet skal prioriteres først.

Driften og vedligeholdelse af kommunens infrastruktur spiller en central rolle for mobiliteten. Særligt cyklister er følsomme overfor eksempelvis ujævnheder fra belægningsreparationer, sne på cykelstierne og omvejskørsel ved vejarbejder. Der skal indføres nye krav til drift og vedligeholdelse, der sikrer cyklisterne en høj standard i de vigtigste cykelkorridorer uanset situation, årstid og vejrforhold. Målsætningen er, at 30 % af alle biler i Vejle Kommune er elektriske i 2030. Derfor skal det også være let at oplade sin elbil.

Hovedparten af indbyggerne i Vejle Kommune vil kunne lade hjemme i egen indkørsel, men der er behov for et offentligt tilgængeligt ladeudbud til pendlere, gæster, turister og handlende i byerne – samt til de indbyggere i fx lejligheder i Vejle midtby, der ikke har mulighed for eget ladetilbud.

Målsætninger for 2030:

Planlægning:

1. De grønne mobilitetsmål er indarbejdet i den nye kommuneplan.
2. Mobilitet indgår i bæredygtighedsvurdering af lokalplaner.
3. Når en lokalplan vedtages, følges den op af forslag til grønne infrastrukturinvesteringer.

Parkering:

1. Parkeringsreglement understøtter grøn mobilitet

Anlæg:

1. Grøn mobilitet er altid første prioritet i anlægsprojekter
2. Cykelstier er udformet, så de tager hensyn til ladcykler

Drift:

1. Der er vedtaget nyt serviceniveau for drift af supercykelstiruter i forbindelse med renhold og fejning, snerydning og saltning, beskæring af beplantning, tilsyn og responstider.
2. Der er vedtaget nye standarder for vejarbejder på fortove og cykelruter vedr. belægning, jævne op- og nedkørsler, minimumshøjde på kanter, skiltning, afmærkning og omkørsler.

Ladestandere:

1. Fra 2025 er der et passende antal offentlige destinationsladere i bysamfund med mere end 1.000 indbyggere, herunder i forbindelse med kommunale bygninger som haller, kulturhuse og biblioteker.
2. I 2030 er det et tæt udbud af hurtig- og lynladere, drevet primært af private aktører, i alle centerbyer samt langs hovedfærdselsårer.

Øvrige emner

Udover målsætninger indenfor de hver af de fem bærende elementer, indeholder det grønne visionstillæg også gode råd til, hvad man selv kan gøre som borger, hvad kommunen arbejder sammen med nabokommunerne om og hvad Vejle Kommune kan gøre som virksomhed.

Margrethe Christoffersen

Som bilag til det grønne visionstillæg er udarbejdet et handlingskatalog. Handlingskataloget beskriver, hvordan visionstillæggets mål kan nås gennem handlinger og beslutninger. Kataloget inddeler handlingerne i 4 grupper:

1. Administrative og planlægningsmæssige tilpasninger, som forvaltningen vil arbejde med – og som ikke kræver politisk godkendelse. Det gælder f.eks. emner om planlægning.
2. Frode Christensen og eksperimenter i trafikken, som kan gøre både borgere, forvaltning og politikere klogere på, hvordan trafikken kan gøres grønnere. Små prøvehandlinger sættes i gang administrativt, større prøvehandlinger forelægges Teknisk Udvalg inden igangsættelse. Frode Christensen kan f.eks. være eksperimenter om at ensrette gader i perioder, fjerne gadeparkering eller andet.
3. Større beslutninger, der grundlæggende ændrer serviceniveau eller anvendelsen af infrastruktur. Dette kræver politisk behandling. Eksempler kan være nye parkeringsprincipper.
4. Større anlægsinvesteringer, der understøtter grøn mobilitet. Disse vil ofte indgå i budgetprocessen. Eksempler kan være supercykelstier til centerbyer.

Handlingskataloget skal ses som et dynamisk værktøj for Teknisk Udvalg, for forvaltningen og for interessenter. Handlingerne kan løbende implementeres, tilpasses og udvides i takt med, at vi i fællesskab bliver klogere på rammerne for fremtidens grønne mobilitet i Vejle Kommune.

Proces

Det grønne visionstillæg behandles på relevante fagudvalg som BFU og SFU i løbet af høringsperioden, for at give mulighed for drøftelse af visionstillæggets indhold og målsætninger i relation til fagudvalgets kerneområde.

### Sagens videre forløb

Sagen skal behandles i Teknisk Udvalg, Økonomiudvalget og Byrådet.

### Klima og resiliensvurdering

Opfyldes klimamålet om 30% elbiler i 2030 medfører det 16% reduktion af udledningen fra transporten, både i 1990 og 2020. Det vil sige, at der skal mange flere tiltag til, for at nå klimaplanens målsætning om 70% i 2030. Det totale antal km kørt i bil skal bringes ned, og det kan ske ved at flere cykler, tager bus/tog og kører sammen. Dette vil også afhjælpe trængselsproblematik og øge sundheden.

### Teknik- og Miljødirektøren indstiller,

|  |  |
| --- | --- |
| at | forslag til grønt visionstillæg til mobilitetsplan godkendes, |

|  |  |
| --- | --- |
| at | forslaget sendes i fagudvalgshøring i Børne- & Familieudvalget og Sundheds- og forebyggelsesudvalget, og |

|  |  |
| --- | --- |
| at | forslaget sendes i otte ugers offentlig høring. |

### Beslutning

Udsat.